ร้าน Sweet Garden เป็นร้านคาเฟ่ที่มีธรรมชาติด้านหลังร้านที่สวยงามมั่กมากครับ ซึ่งเป็นสระน้ำขนาดใหญ่ มีสะพานแขวนข้ามไปอีกฝั่ง ซึ่งเราสามารถไปเดินเล่นและถ่ายรูปได้ ถือว่าเป็น Landmark ของร้านนี้เลยก็ว่าได้ ร้านนี้อยู่บนถนนเส้นสมโภชเชียงใหม่ 700 ปี โดยเดินทางจากตัวเมืองใช้ถนนซุปเปอร์ไฮเวล์มุ่งหน้าจังหวัดลำปาง เมื่อถึงสี่แยกไฟแดงโรงพยาบาลเทพปัญญาให้เลี้ยวซ้ายสู่ถนนเชียงใหม่-แม่โจ้ ขับตรงไปจนเจอสี่แยกกาดรวมโชคให้เลี้ยวซ้ายเข้าถนนสมโภชเชียงใหม่ 700 ปี หมู่บ้านธนาวัลย์ ในโครงการปาล์มมาริน่า อยู่ขวามือ (ต้องกลับรถ) หากหาร้านไม่เจอสามารถสอบถามเส้นทางหรือสำรองที่นั่งได้ที่เบอร์ 089-999-9317 หรือ 053-855-230 ครับ ร้านนี้มีที่จอดรถค่อนข้างเยอะเลย มีบริการ Wifi ฟรี และเปิดบริการทุกวัน ตั้งแต่ 10:00 - 18:00 น. ครับ 

ร้าน Sweet Garden จะเด่นในเรื่องเค้กครับ มีเค้กหลากหลายชนิดสับเปลี่ยนหมุนเวียนไปในแต่ละวัน และเครื่องดื่มทั้งกาแฟ ชา และน้ำผลไม้ต่างๆ ซึ่งวันนั้นผมสั่งมาหลายรายการเลยครับ ดังนี้
1. Strawberry Yogurt Cake เค้กชิ้นนี้อร่อยดีครับ รสชาติจะออกเปรี้ยวๆหวานๆ มีเนื้อสตรอเบอร์รี่สอดแทรกอยู่ในชิ้นเค้กด้วย พร้อมเชอร์รี่ลูกใหญ่มั่กมากท็อปอยู่ด้ายบน ถือว่าเป็นเค้กชิ้นแนะนำในวันนั้นเลยก็ว่าได้ครับ
2. Cherry Oreo Cheese Pie ตัวโอริโอ้ที่เป็นฐานของเค้กชิ้นนี้ถือว่าอัดแน่น ได้เนื้อสัมผัสของโอริโอ้แบบเต็มๆ ตัวชีสเค้กก็อร่อยดีครับ ยิ่งทานกับเชอร์รี่ที่ราดอยู่ด้านบนยิ่งอร่อยเข้ากันได้ดีเลย
3. Strawberry Crepe Cake รสชาติและหน้าตาก็ไม่แตกต่างจากร้านอื่นมากนักสำหรับเค้กชิ้นนี้ครับ
4. Iced Green Tea/ Iced Peach tea อร่อยใช้ได้เลยครับ ไม่แตกต่างจากร้านอื่นเท่าไหร่
นอกจากนี้ยังมีเค้กและเครื่องดื่มอื่นๆที่อร่อยไม่แพ้กันมากมายครับ ถ้ามีโอกาสผมจะไปลิ้มลองเมนูบ้าง แต่ถ้ามีโฮมเมดเบเกอรี่ เช่น ฮันนี่โทส วาฟเฟิล แพนเค้ก ด้วย ผมว่าเป็นคาเฟ่ที่ยอดเยี่ยมเลยทีเดียวครับ

โดยรวมแล้วผมชอบบรรยากาศของร้านนี้มาก ให้ความรู้สึกผ่อนคลายสุดๆ ทั้งต้นไม้ดอกไม้นานาพรรณ สระน้ำขนาดใหญ่ และสะพานแขวนที่สามารถไปถ่ายรูปได้ สวยงามมั่กมาก แนะนำให้ลองไปสัมผัสสักครั้งหนึ่งนะครับ อาจจะติดใจบรรยากาศร้านเหมือนเช่นตัวผมก็ได้ครับ

การประเมินคะแนนในแต่ละด้าน 
ความอร่อยและน่าทาน : 8/10 
ความสะอาดและคุณภาพ : 8/10 
การบริการและเอาใจใส่ลูกค้า : 8/10 
ราคาและความคุ้มค่า : 8/10 
ภาพรวม : 8/10 